Diari Oficial de la Generalitat Valenciana


Sumari del DOGV 3609, del 21-10-1999 (1999/8873)

DECRET 171/1999, de 5 d'octubre, del Govern Valencià pel qual es modifiquen determinats articles del Decret 132/1990, de 23 de juliol, del Govern Valencià, sobre el Pla de Mesures d'Inserció Social, a fi d'incloure en el seu àmbit d'aplicació les persones víctimes de la violència domèstica entre els perceptors de les prestacions econòmiques reglades.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1999/10/05/171/dof/vci/html**

### Dades del document

Número de DOGV
:   3609

Data del DOGV
:   21-10-1999

Secció del DOGV
:   I. DISPOSICIONS GENERALS

Número del document
:   1999/8873


Data del document
:   05-10-1999

Organisme emissor
:   Conselleria de Benestar Social

Tipus de document
:   Decret

Anàlisi jurídica

 Descriptors 

:   * reinserció social
    * programa d'actuació
    * legislació

DECRET 171/1999, de 5 d'octubre, del Govern Valencià pel qual es modifiquen determinats articles del Decret 132/1990, de 23 de juliol, del Govern Valencià, sobre el Pla de Mesures d'Inserció Social, a fi d'incloure en el seu àmbit d'aplicació les persones víctimes de la violència domèstica entre els perceptors de les prestacions econòmiques reglades. [1999/X8873]
  
Exposició de motius
  
Transcorreguts nou anys des de l'aprovació del Decret 132/1990, de 23 de juliol, i de la seua ordre de desenvolupament, d'11 de setembre de 1990, es fa necessari adequar-lo a les noves necessitats socials de la societat valenciana que, en relació a la violència domèstica, consisteixen a prevenir la violència en la família i a examinar les mesures socials per a remeiar-la quan ja s'ha exercit la dita violència.
  
El tractament de la violència en la família ha fet insistència especialment en els seus efectes sobre la dona. Açò no significa que altres familiars no siguen víctimes de la violència domèstica, ni que les seues circumstàncies no hagen de prendre's en compte.
  
En l'àmbit internacional, van ser les Nacions Unides l'organització que, en 1975, va reparar per primera vegada en la gravetat de la violència contra la dona.
  
A Espanya, les primeres respostes institucionals es donen a mitjans dels anys 80, en 1984 a través del Ministeri d'Interior quan inicia la publicació de les xifres relatives a denúncies per maltractaments a les comissaries de la Policia Nacional, i es crea la primera casa d'acolliment per a dones maltractades. I entre les més recents, el Consell de Ministres aprova al gener de 1998 una sèrie de mesures urgents contra els maltractaments a dones.
  
A la Comunitat Autònoma Valenciana és el Pla d'Actuació del Govern de la Generalitat Valenciana per a la Igualtat d'Oportunitats entre Homes i Dones 1997-2000, que va ser aprovat per l'acord del Govern Valencià de 27 de maig de 1997, el primer instrument que planteja la violència de gènere entre els seus objectius i concreta les accions a seguir en el pla de la investigació del fenomen, la coordinació institucional, la sensibilització, o la procura de recursos tals com el centre de acolliment de dones, i l'adequació d'altres existents en altres nivells de l'administració.
  
La gravetat i dimensió del problema es fa sentir, actualment, en constatar que la violència al si de la família afecta totes les capes de la societat i tots els països, rics o pobres, sense distinció, independentment de l'estructura familiar, de l'origen ètnic, de l'edat, del sexe, de l'idioma, de la religió, de l'opinió política o d'un altre tipus, de l'origen nacional o social o qualsevol altra condició o circumstància personal o social.
  
Aquesta situació justifica que la Generalitat Valenciana, en exercici de les seues competències, establides en els apartats 24 i 27 de l'article 31 de l'Estatut d'Autonomia de la Comunitat Valenciana, en matèria d'assistència social i d'institucions públiques de protecció i ajuda de grups o sectors socials requerits d'especial protecció; així com l'article 37 de la Llei de la Generalitat Valenciana 5/1997, de 25 de juny, per la qual es regula el Sistema de Serveis Socials, adopte les mesures dirigides a ajudar els ciutadans víctimes de la violència domèstica i a garantir el seu accés als nivells bàsics de protecció social previstos en el Decret 132/1990, de 23 de juliol.
  
En virtut d'això, conforme amb el Consell Jurídic Consultiu de la Comunitat Valenciana, de conformitat amb allò que s'ha establit en l'Estatut d'Autonomia i fent l'ús de les facultats establides en els articles 22.e) i 35. c) de la Llei 5/1983, de 30 de desembre, de Govern Valencià, a proposta de la consellera de Benestar Social, i amb la deliberació prèvia del Govern Valencià en la reunió del dia 5 d'octubre de 1999,
  
DECRETE
  
Article únic
  
Es modifiquen els articles 13, 14, 15 i 16 del Decret 132/1990, de 23 de juliol, del Govern Valencià, pel qual s'aprova el Pla de Mesures d'Inserció Social a la Comunitat Valenciana, que queden redactats de la següent forma:
  
1.1. L'article 13 incorpora un apartat 2 i resulta la següent redacció:
  
«Article 13. Beneficiaris
  
1. Podran ser beneficiaris de les prestacions econòmiques reglades les persones que reunisquen els següents requisits:
  
a) Estar empadronats, com a residents, en qualsevol municipi de la Comunitat Valenciana, amb un any d'antelació, almenys, del moment de presentar la sol·licitud.
  
b) Ser major de 25 anys i menor de 65 o, si s'escau, menor de 25 anys, sempre que tinga fills o familiars al seu càrrec.
  
c) No disposar el sol·licitant o la unitat familiar de la qual forme part, d'uns ingressos anuals que, per qualsevol concepte, superen la quantia de la prestació econòmica reglada computada anualment que li poguera correspondre.
  
d) No poder ser beneficiaris de qualsevol tipus de pensió o d'ajuda concedida per un organisme públic la finalitat de la qual siga atendre les necessitats de subsistència del beneficiari.
  
2. Queden exceptuades dels requisits establits en l'apartat b) les persones que hagen sigut víctimes de violència i maltractaments al si de la unitat familiar i que hagueren hagut d'abandonar la llar familiar».
  
1.2. S'afegeix a l'article 14, l'apartat d).
  
«Article 14. Obligacions dels beneficiaris
  
Els beneficiaris de l'ajuda prevista en aquesta secció, o si s'escau, els seus representants legals, quedaran obligats a:
  
a) Aplicar l'import de l'ajuda a la seua finalitat.
  
b) Comunicar a l'ajuntament respectiu, en el termini màxim de 15 dies naturals, qualsevol variació de les seues circumstàncies personals o familiars que poguera donar lloc a la modificació, suspensió o extinció de l'ajuda.
  
c) Manifestar documentalment, davant de l'administració Pública que establisca la mesura d'inserció, l'acceptació i el compliment de les actuacions que es determinen, tendents a possibilitar la integració del subjecte sol·licitant.
  
d) Els beneficiaris inclosos en l'apartat 2 de la redacció de l'article 13 prevista en aquest decret, hauran d'acreditar, en tot cas davant de l'administració, la denúncia o querella per maltractaments formulada per la persona agreujada, pel seu representant legal, o pel Ministeri Fiscal.
  
L'Administració exigirà l'acreditació documental de les circumstàncies personals i familiars, tal com es concreta en la normativa reguladora de la prestació econòmica reglada».
  
1.3. S'afegeix al primer punt de l'article 15, un tercer paràgraf.
  
«Article 15. Import, meritació i pagament
  
1. L'import de la prestació serà una quantitat igual a la de les pensions no contributives vigent en cada moment, en còmput anual, si bé no podrà ser incrementat en funció del nombre de membres de la unitat familiar.
  
S'entén per unitat familiar aquella unitat de convivència formada per dos o més persones unides per vincles matrimonials o per una altra forma de relació permanent anàloga a la conjugal, per adopció, per consaguinitat fins al segon grau o per afinitat fins al primer grau.
  
No obstant això, en el supòsit dels beneficiaris de l'apartat 2 de l'article 13, que com a conseqüència del comportament violent proporcionat per qualsevol dels membres que formen la unitat familiar, abandonen el domicili habitual d'aquesta, ja siga de forma voluntària o imposada, podran sol·licitar la prestació econòmica reglada encara que es troben integrats amb caràcter estable en una nova unitat familiar o acolliment residencial.
  
2. De l'import global es deduiran els ingressos i la resta de recursos de naturalesa econòmica amb què compte el beneficiari o la unitat familiar.
  
3. Les prestacions econòmiques reglades es meritaran des del primer dia del mes següent al de l'aprovació de la sol·licitud per l'òrgan competent.
  
4. El pagament de la prestació serà realitzat per l'ajuntament en què residisca el sol·licitant, per mensualitats vençudes des de la data de la seua meritació?.
  
1.4. S'insereix un nou apartat c) en el punt quart de l'article 16, i es reordenen els subapartats que el segueixen.
  
«Article 16. Renovació, modificació, suspensió i extinció
  
1. Les prestacions econòmiques reglades seran renovables per períodes de sis mesos, fins un màxim de tres anys, sempre que subsistisquen les causes que van motivar el seu reconeixement i que es valore de forma favorable el procés d'integració.
  
2. La modificació sobrevinguda dels requisits establits per al reconeixement de la prestació podrà donar lloc, segons els casos, a l'augment o a la disminució de l'import d'aquella.
  
3. Quan qualsevol membre de la unitat familiar obtinga, de forma temporal, ingressos superiors a l'import mensual de la prestació, se suspendrà l'abonament d'aquesta fins que decaiguen les causes que en van motivar la suspensió. La dita suspensió no afectarà el còmput del període màxim de duració de la prestació.
  
4. La prestació s'extingirà per qualsevol de les següents causes:
  
a) Defunció de la persona perceptora, en aquest cas es meritarà la mensualitat completa.
  
b) Pèrdua de qualsevol dels requisits que van motivar el seu reconeixement.
  
c) En relació als beneficiaris especificats en l'apartat 2 de l'article 13 d'aquest decret ?les víctimes de violència domèstica-, també serà causa d'extinció:
  
- Haver sigut apartat del procés penal incoat, si s'escau, i haver tornat al domicili familiar habitual.
  
- Haver arxivat les actuacions penals per considerar que els fets denunciats no són objecte d'infracció penal.
  
d) Actuació fraudulenta per a obtenir o conservar la prestació.
  
e) Incompliment de qualsevol de les obligacions establides en l'article 14.
  
f) Renúncia de la persona perceptora.
  
g) Transcurs de tres anys des del seu reconeixement?.
  
DISPOSICIONS ADDICIONALS
  
Primera
  
Dels tres programes entorn als quals s'estructura el Pla de Mesures d'Inserció, tant el Programa d'Accessibilitat com el d'Integració es mantenen amb les mateixes especificacions, tant com a les seues finalitats, beneficiaris i continguts respectius, regulats en els articles 5 a 10 del Decret 132/1990, i es procedeix a l'adequació de la Secció III, corresponent a les prestacions econòmiques reglades en els termes especificats en els articles d'aquest decret.
  
Segona
  
Totes les mencions que en el text del Decret 132/1990, de 23 de juliol, del Govern Valencià es fan a la Conselleria de Treball i Assumptes Socials, han d'entendre's referides a l'actual Conselleria de Benestar Social.
  
Totes les mencions que en el text del Decret 132/1990, de 23 de juliol, del Govern Valencià, es fan a la Direcció General de Serveis Socials, han d'entendre's referides a l'actual Direcció General de la Família, Menor i Adopcions.
  
DISPOSICIONS FINALS
  
Primera
  
Es faculta la consellera de Benestar Social, en l'exercici de les seues competències, per al desenvolupament i aplicació d'aquest decret, així com les necessàries per al desenvolupament i aplicació del Pla de Mesures d'Inserció Social, mitjançant una ordre.
  
Segona
  
Aquest decret entrarà en vigor en un mes a partir de l'endemà de la seua publicació en el Diari Oficial de la Generalitat Valenciana.
  
València, 5 d'octubre de 1999.
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
La consellera de Benestar Social,
  
MARÍA CARMEN MAS RUBIO


Còpia Permalink ELI